**Mundtlig prøve SRO, elevvejledning**

Varighed: 24 minutter, alt inklusive

Indhold:

* Elevens eget oplæg, inklusive metodiske/basale videnskabsteoretiske overvejelser

(5 minutter)

* Faglig samtale i forlængelse af opgaven og oplægget (7 minutter)
* Votering af karakter (eleven forlader lokalet) (6 minutter)
* Feedback (karakter og responsark) (6 minutter)

**Hvad skal det mundtlige oplæg indeholde?**

* Præsentation af strukturen for dit oplæg
* Præsentation af studieretningsopgavens centrale problemstillinger og de vigtigste konklusioner (hoveddelen af det mundtlige oplæg)
* Overvejelser over faglig metode og basal videnskabsteori.  
  Her kan du komme ind på:
  + Hvorfor har du valgt materialet?
  + Hvordan har du bearbejdet materialet og **hvorfor** har du valgt at gøre det på denne måde?
  + Hvordan hænger det ovenstående sammen med de relevante videnskabsteoretiske begrebspar?
  + Hvilke forskelle og ligheder er der mellem materialerne og metoderne i de to fag?

NB: Ikke alle opgaver og fag vil vægte ovenstående punkter ens. Fx kan det være, at valget af materiale var ligetil, og at man derfor lægger meget mere vægt på at diskutere bearbejdelsen af materialet.

**Den faglige samtale:**

Ligesom ved alle andre mundtlige prøver følger der efter elevens oplæg en såkaldt *faglig samtale* mellem elev og lærere. Her kan blandt andet indgå:

* Dele af det **faglige indhold** i opgaven, som lærerne gerne vil have uddybet eller forklaret, så derfor er det vigtigt at du ikke bare læser opgaven inden prøven, men også orienterer dig i materialerne på din litteraturliste.
* Dele af det mundtlige oplæg, som lærerne gerne vil have uddybet eller forklaret
* Metodiske og/eller videnskabsteoretiske overvejelser, som ikke er blevet dækket af det mundtlige oplæg

Husk at medbringe et udskrevet eksemplar af din opgave og et talepapir